# Edustaja-aloite 5/2014

# Asianro 2014-00276

Kirkolliskokoukselle

KIRKON ORGANISAATIOJÄRJESTELMÄN UUDISTAMINEN SEKÄ KIRKON

KESKUSHALLINNON SUPISTAMINEN

Esitämme kunnioittavasti kirkolliskokoukselle, että se antaisi kirkkohallitukselle seuraavan toimeksiannon, jossa on kaksi kohtaa:

1. Tehdä kattava selvitys kirkon nykyisen organisaatiojärjestelmän eduista ja haitoista sekä laatia selvityksen pohjalta nykyjärjestelmälle vaihtoehtoinen malli kirkon hallinnon, talouden ja toiminnan organisoimiseksi. Tämä toimeksianto antaa kirkkohallitukselle täydet valtuudet ottaa huomioon kaikki meneillään olevat uudistukset, mutta hahmotella järjestelmä myös kokonaan uudelta pohjalta, jos se valmisteluissa katsotaan tarpeelliseksi.

2. Tehdä samassa yhteydessä kattava selvitys kirkon keskushallinnon välttämättömistä ydintehtävistä sekä laatia selvityksen pohjalta kirkkolainsäädännön muutosesitykset sisältävä suunnitelma kirkon keskushallinnon supistamiseksi.

Aloitteen perustelut

Kirkko on vakavissa taloudellisissa ongelmissa johtuen yhteiskunnan voimakkaasta muutosprosessista sekä samanaikaisesta kirkon jäsenmäärän supistumisesta, joka tutkimusten mukaan saattaa vielä voimistua.

Jäsentulojen lasku on vaatinut seurakunnilta voimakkaita sopeuttamistoimenpiteitä. Kirkon keskushallinto ei ole kuitenkaan merkittävästi supistunut eikä sen tehtäviä ole kriittisesti arvioitu.

Kirkkohallitus on paisunut viime vuosikymmenten aikana lähes 300 työntekijän organisaatioksi. Kirkon keskushallintoon vuosittain käytettävien resurssien määrä tulee ottaa tarkastelun kohteeksi. Tarvittaessa on ryhdyttävä toimenpiteisiin, joilla kirkon keskushallintoa uudistetaan radikaalisti ja sen toimintaa supistetaan kattamaan vain tärkeimmät kokonaiskirkolliset tehtävät. Väärinkäsitysten välttämiseksi on tarpeen todeta, että tässä aloitteessa sanapari *keskushallinnon uudistaminen* ei tarkoita meneillään olevan kaltaista nykyisen keskushallinnon kehittämistä.

Kokonaiskirkon tasolla tulisi hoitaa vain ne tehtävät, jotka koskevat kirkkoa kokonaisuudessaan. Sellaisia ovat esimerkiksi kirkon oppiin liittyvät kysymykset sekä yhteydenpito yhteistyökumppaneihin, viranomaisiin ja toisiin kirkkoihin. Tämän lisäksi kirkolla on hallintoon ja talouteen liittyviä yhteisiä tehtäviä, jotka tulee hoitaa valtakunnallisesti.

Viime aikoina kirkossa on toteutettu, tai ollaan parhaillaan toteuttamassa, monia kokonaiskirkollisia uudistuksia ja hankkeita. Näistä esimerkkeinä mainittakoon kirkkolain kodifiointityö, kirkon keskushallinnon uudistaminen, seurakuntarakenneuudistus, kirkon jäsentietojärjestelmän uudistaminen, Kirkon palvelukeskuksen perustaminen, strategian laatiminen, tulevaisuusselonteon laatiminen sekä piispainkokouksen käynnistämä hiippakuntien ja tuomiokapitulien tulevaisuutta koskeva työskentely. Mikään elin ei kuitenkaan pohdi kokonaisuutta.

Kirkolliskokous kirkon ylimpänä päättävänä elimenä on muodollisesti vastuussa kirkon tulevaisuudesta. Tällä hetkellä kirkolliskokous on kuitenkin vakavien haasteiden edessä, koska sillä ei ole selkeää kuvaa siitä, mikä olisi kokonaisuuden kannalta parasta.

Tällä aloitteella pyritään siihen, että kirkossamme määriteltäisiin taho, jonka tehtävänä ja vastuulla olisi kaikilla valtuuksilla pohtia kirkkomme haasteita kokonaisuudessaan. Kirkko ei pysty ylläpitämään supistuvilla tuloillaan nykyistä monimutkaista rakennetta. Näin ollen on välttämätöntä tehdä jotakin nykyisen rakenteen yksinkertaistamiseksi. Merkittävätkään korjaukset nykyjärjestelmään eivät riitä.

Helsingissä 31 päivänä maaliskuuta 2014

Sami Ojala Marjaana Härkönen Heikki Sorvari

Antti Niemi-Aro Antti Sipola Pirjo Ala-Kapee-Hakulinen

Markku Jalava Kalervo Salo Kirsi Hiilamo

Juha Kultima Antero Rossi Ilmari Ylä-Autio

Sammeli Juntunen Ilkka Pöyhönen Pekka Niiranen

Hanna Hella-Aro Eevi Väistö Markku Orsila

Katariina Pitkänen Raili Kerola Matti Ketonen

Antti Siukonen Björn Vikström Olli-Pekka Silfverhuth

Aulikki Mäkinen